arnastofnun/IGC-2024 huggingface dataset:
Arngrímur Fannar Haraldsson

Sölustjóri á innanlandsmarkaði Flugleiðahótela ehf.

Flugleiðahótel ehf. reka tvær hótelkeðjur, Icelandairhotels og Hótel Eddu. Fyrirtækið var stofnað 1998 þegar hótelin í eigu Flugleiða voru sameinuð í eitt sjálfstætt fyrirtæki í eigu FL Group. Í Hótel Eddu keðjunni eru alls fimmtán sumarhótel víðs vegar um land. Edduhótelin bjóða upp á ódýra en vandaða gistingu. Icelandairhotelin er keðja átta heilsárshótela sem eru 3 og 4 stjarna. Stærstu Icelandairhótelin eru í Reykjavík, Hótel Nordica með 252 herbergi og Hótel Loftleiðir með 220 herbergi. Arngrímur Fannar Haraldsson er sölustjóri á innanlandsmarkaði Flugleiðahótela:

„Ég hóf störf hjá Flugleiðahótelum árið 2003 og þá í ráðstefnudeild Nordica hotels. Áður hafði ég m.a. starfað sem tónlistarmaður, ýmist í hlutastarfi eða aðalstarfi og þá lengst af með hljómsveitinni Skítamóral. Frá stofnun hljómsveitarinnar 1996 hef ég einnig verið framkvæmdarstjóri hennar og sem slíkur séð um samningagerð, bókhald og bókanir. Í dag er tónlistin meira áhugamál og umboðsskrifstofan Concert sér um samningana.“

Vinnustaður Arngríms er á Hótel Loftleiðum sem hentar honum ágætlega: „Ég bý í Vesturbænum og er þar af leiðandi ekki lengi í vinnuna. Ég fer samt yfirleitt á bíl vegna þess að oft þarf ég að fara á milli hótela eða skreppa á fundi úti í bæ. Ég er vaknaður kl. 7 á morgnana og mættur í vinnu kl. 8 og er yfirleitt ekki lengur en til 16:30 á skrifstofunni. Starf mitt er nokkuð fjölbreytt. Helstu verkefnin eru samningagerð við innlend fyrirtæki og félagasamtök, hönnun tilboða, ásamt hinum ýmsu markaðs- og kynningarmálum.“

Arngrímur er í sambúð með Yesmine Olsson, einkaþjálfara í World Class, Laugum. „Við eigum von á fyrsta barni okkar í lok september. Ég á fyrir soninn Harald. Eftir að ég lauk stúdentsprófi frá Fjölbrautaskóla Suðurlands árið 1997 liðu fjögur ár þar til ég hóf aftur nám við Háskóla Íslands þar sem ég útskrifaðist með BS-próf í ferðamálafræðum.

Arngrímur segir reglubundna hreyfingu lífsnauðsynlega og hefur undanfarin ár æft af miklu kappi með Karatefélagi Reykjavíkur: „Það er góður andi í félaginu og gott að losa um streitu og spennu með því að púla og hamast á æfingum, sem eru þrjár í viku. Veiði er áhugamál fjölskyldunnar. Við förum árlega fjölskylduferð í Veiðivötn. Þar er skemmtilegt að vera og í síðustu ferð veiddi minnsti fjölskyldumeðlimurinn flesta fiskana. Ég veiði eingöngu á flugu og í sumar verður farið víða og rennt bæði fyrir silung og lax.

Við Yesmine erum einnig dugleg að ferðast og fórum í vetur í skíðaferð til Salt Lake City í Bandaríkjunum, og það er eitt besta frí sem við höfum farið í. Aðstaðan þar er frábær og skíðasvæðið á heimsmælikvarða. Í sumar stendur svo til að keyra hringveginn um landið og gista á Edduhótelum, enda ekki bjóðandi óléttri konu að sofa í tjaldi.“

Box

Nafn: Arngímur Fannar Haraldsson.

Fæðingarstaður: Selfoss, 23. apríl 1976.

Foreldrar: Haraldur B. Arngrímsson og Klara Sæland.

Maki: Yesmine Olsson.

Börn: Haraldur Fannar 7 ára.

Menntun: BS í ferðamálafræðum frá Háskóla Íslands.

Myndatexti

Arngrímur Fannar Haraldsson: „Gott að losa um streitu og spennu með því að púla og hamast á æfingum.“
Húsið við vatnið

Sumarið er ekki sá tími ársins í Hollywood að vænlegt þyki að setja dularfulla rómantík á markaðinn. Undantekningar eru þó til og er The Lake House, ein slík. Það kemur að vísu ekki til af góðu að hún er frumsýnd um miðjan júní. Upprunalega átti að frumsýna hana í byrjun febrúar, en seinkun gerði það að verkum að fresta þurfti frumsýningu. Í The Lake House segir frá einmana lækni og örvæntingarfullum arkitekt, sem búa í húsi við vatnið með tveggja ára millibili. Í gegnum póstkassa við húsið geta þau skipst á bréfum og verða ástfangin í gegnum bréfaskriftirnar. Sandra Bullock og Keanu Reeves eru í aðalhlutverkum. The Lake House er endurgerð kóreönsku myndarinnar Siworae (2000), Alejandro Agresti leikstýrir, en hann er argentískur og er þetta fyrsta kvikmynd hans í Hollywood. The Lake House verður tekinn til sýninga hér á landi 28. júní.

Myndatexti:

Stórstirnin Keanu Reeves og Sandra Bullock leika elskendur í The Lake House.

Konan í vatninu

Enginn efast um snilli M. Night Shyamalan sem kvikmyndagerðarmanna. Hann hefur þó þurft að búa við það eins og fleiri snillingar að hafa með sinni fyrstu kvikmynd skilað meistaraverkinu, The Sixth Sense, og hefur átt í erfiðleikum með að fylgja henni eftir. Ekki það að aðrar myndir hans, Unbreakable, Signs og The Village, séu ekki fínar myndir, en ekki eins góðar og The Sixth Sense. Shyamalan er um það bil að skila frá sér nýrri mynd, Lady in the Water, sem eins og fyrri myndir hans er á dularfullum nótum og fjallar um tvær manneskjur sem fela sig fyrir raunveruleikanum. Í aðalhlutverkum eru Paul Giamatti, sem sló í gegn í Sideways og Bryce Dallas Howard, dóttir leikstjórans Ron Howards.

Myndatexti:

M. Night Shyamalan ræðir við Paula Giamatti meðan á tökum Lady in the Water stóð.

Loforðið

Það efast enginn um að í framtíðinni eiga Kínverjar eftir að verða stórveldi í kvikmyndaiðnaðinum. Þeir eru með hverju árinu að færa sig ofar og ofar á lista kvikmyndaþjóða og eiga nú yfir að ráða mjög hæfum leikstjórum sem hafa látið ljós sitt skína á Vesturlöndum. Einn þeirra er Kaige Chen sem vakti fyrst athygli með Farewell My Concubine (1993). Nýjasta mynd hans The Promise (Wo ji á frummálinu) er dýrasta kvikmynd sem Kínverjar hafa gert hingað til og var hún vinsælasta kvikmynd í Kína í fyrra. Chen sækir efniviðinn í þjóðsögur úr fortíðinni um hefðarkonu sem er ástfangin af þræli. The Promise er íburðarmikil, epísk kvikmynd og er um þessar mundir verið að taka hana til sýninga í hinum vestræna heimi. Í aðalhlutverkum eru Cecilia Cheung og Dong-Ku Jang.

Myndatexti:

Cecilia Cheung í hlutverki hefðarkonunnar í The Promise.
Sigrún Ósk Sigurðardóttir

Sigrún Ósk Sigurðardóttir er aðstoðarforstjóri ÁTVR: „Ég tók við starfinu í september í fyrra, en hafði áður gegnt stöðu fjármálastjóra frá júní 2003. Starfið er umsvifamikið, en ÁTVR rekur 46 vínbúðir um allt land, þar af eru tólf á höfuðborgarsvæðinu. Við teljum okkur vera þjónustufyrirtæki í fremstu röð og höfum uppskorið samkvæmt því. Árið 2004 var ÁTVR fyrirmyndarstofnun ríkins og fékk einnig Íslensku gæðaverðlaunin. Og í niðurstöðu Íslensku ánægjuvogarinnar sem kynnt var í janúar vorum við í efsta sæti smásölufyrirtækja, sem er mikill heiður og viðurkenning á starfi þeirra sem vinna í vínbúðum okkar. Teljum við þessa niðurstöðu afrakstur markvissrar stefnumótunar og aðgerða undanfarinna ára.“

Sigrún Ósk segir að þrátt fyrir góðar viðurkenningar sé stöðugt verið að leita leiða til að bæta þjónustuna hjá ÁTVR um leið og horft er til hagkvæmni í rekstri: „Við viljum stuðla að hófsamri neyslu áfengis og jákvæðri vínmenningu. ÁTVR hefur vakið athygli á ábyrgðinni sem neyslu áfengis fylgir með auglýsingum sem bera yfirskriftina „Áfengi fylgir ábyrgð.“

Sem aðstoðarforstjóri er Sigrún Ósk jafnframt framkvæmdastjóri fjárhagssviðs og gæðamála, en því sviði tilheyra fjármál, bókhald, starfsmannaþjónusta og tölvumál: „Verkefni mín eru ákaflega fjölbreytt, en auk daglegra verkefna er tengjast starfseminni hef ég verið þátttakandi í stefnumótun og áætlanagerð.“

Sigrún Ósk er gift Árna Sv. Mathiesen, framkvæmdastjóra, Bedco og Mathiesen ehf. og eiga þau þrjú börn: „Ég útskrifaðist með stúdentspróf frá Verslunarskóla Íslands árið 1978 og með cand. oecon próf frá hagfræðideild Háskóla Íslands árið1986. Þá tók ég MS próf í stjórnun og stefnumótun frá HÍ 2004.“

Þegar kemur að frístundum segir Sigrún Ósk fjölskylduna eiga sumarbústað á yndislegum stað í Borgarfirði með útsýni að Eiríksjökli og þar eru þau öllum stundum: „Skíði eru mikið áhugamál hjá fjölskyldunni og höfum við farið saman til Ítalíu á skíði undanfarin ár. Þá erum við að byrja í golfi og ætlum okkur átak í þeim efnum í sumar. Við reynum einnig á sumrin að ferðast innanlands og stefnan er jafnan sett á eina góða útilegu með gönguferðum þar sem eitthvað markvert er að skoða. Áhugamál barnanna taka sinn tíma og þar er af nógu að taka, fimleika, píanóleik og handbolta ber þar hæst.”

Sigrún Ósk segist aldrei hafa verið mikil vínáhugamanneskja: „Áhuginn hefur þó aukist frá því ég hóf störf hjá ÁTVR fyrir þremur árum. Í vor er stefnan sett á vínferð til Ítalíu og hlakka ég mikið til og er sannfærð um að ferðin verður bæði skemmtileg og fræðandi.“

Box

Nafn: Sigrún Ósk Sigurðardóttir

Fæðingarstaður: Ísafjörður, 20. desember 1958.

Foreldrar: Erla Lúðvíksdóttir og Sigurður Gunnarsson.

Maki: Árni Sv. Mathiesen.

Börn: Erna 24 ára, Erla Rut 12 ára, Hilmar 9 ára.

Menntun: cand. oceon í hagfræði frá HÍ og MS í stjórnun og stefnumótun frá HÍ.

Myndatexti:

Sigrún Ósk Sigurðardóttir: „Við reynum að ferðast innanlands á sumrin og stefnan er jafnan sett á eina góða útilegu með gönguferðum þar sem eitthvað markvert er að skoða.“
Herdís Björnsdóttir

Gjafir jarðar er andleg verslun við Ingólfsstræti og er eigandi hennar Herdís Björnsdóttir, sem einnig stundar heilun á efri hæð hússin. Hún keypti húsið í fyrra í hrörlegu ástandi, en er búin að gera það að vistlegu húsnæði sem gott er að koma inn í til að róa hugann frá erli dagsins í miðbænum: „Ég er aðallega með orkusteina. Megnið af steinunum kemur erlendis frá, en við erum einnig með íslenska steina og útlendingar hafa meiri áhuga á þeim heldur en Íslendingar, sem sækja meira í erlendu steinana. Helstu viðskiptavinir okkar eru þó Íslendingar, sem eins og allir vita hafa mikinn áhuga á andlegum málum. Við erum einnig með bækur um andleg málefni, steinadropa og ýmislegt annað sem tilheyrir andlegum málum.“

Herdís segir steinana gefa frá sér mismunandi orku, allt eftir því í hvaða líkamlegu og andlegu ástandi hver og einn er: „Sjálf er ég með stein sem gefur mér meira jafnvægi. Það er mikið að gerast hjá mér í sambandi við búðina og vinnuna. Þessi steinn veitir mér orku til að takast á við stressið, róa hugann og koma á jafnvægi.“

Herdís vinnur að öllum sínum málum í Ingólfsstrætinu. Búðin er á neðri hæðinni og á efri hæðinni er hún með tvö herbergi þar sem hún stundar heilun:„Ég tel mig vera leitandi manneskju þegar kemur að andlegum málum og hef sótt námskeið á mörgum sviðum, má nefna svæðanudd, höfuðbeina- og spjaldhryggsaðferð, reikimeistaranámskeið, ljóslíkamanámskeið og mörg fleiri. Þá var ég í nálarstunguskóla í eitt og hálft ár. en fann fljótt eftir að ég var búinn með skólann að það var ekki fyrir mig að að stinga manneskju með nál, en heimspekin í skólanáminu var mér mikils virði og nýtist mér vel í því sem ég er að gera í dag.“

Eins og gefur að skilja lýtur aðaáhugamál Herdísar að andlegum málum og fer saman vinna og áhugamál: „Hugur minn er við þessi mál dag og nótt, en ég á eiginmann, Bjarna Geir Alfreðsson veitingamann og fjögur börn og þau eiga einnig hug minn. Bjarni sér um að næra líkamann og ég sé um að næra sálina. Við erum bæði mikið fyrir veiði, Bjarni þó mun meira en ég og okkur þykir mjög gaman að ferðast um landið. Áður fyrr fórum við mikið til útlanda í frí og gerum ennþá, en ferðir innanlands hafa aukist á kostnað utanferða. Við erum búin að fara víða um landið og nokkra hringi, það er samt enn mikið sem á eftir að skoða.“

Breytingar verða hjá Herdísi á næstunni, en hún er að fá til sín tæki, sem nefnist L.I.F.E. System: „Tækið er tengt við fólk og það les líkamann í gegnum orkuna sem við höfum, en löngu er búið að sanna á vísindalegan hátt að hægt er að mæla orkuna í okkur. Ég er mjög spennt fyrir því að taka tækið í notkun, sem var rándýrt. Með tækinu kemur kona frá Bandaríkjunum sem kennir mér á það, en í þessu tæki er allt sem tengist óhefðbundnum lækningum.”

Box

Nafn: Herdís Björnsdóttir.

Fæðingarstaður: Reykjavík, 5. júní, 1953

Foreldrar: Björn Jónasson og Sesselía Einarsdóttir

Maki: Bjarni Geir Alfreðsson.

Börn: Katrín Ösp, 35 ára, Rakel, 32 ára, Björn 27 ára og Bjarney 14 ára.

Menntun: Skóli lífsins.

Myndatexti:

Herdís Björnsdóttir: „Sjálf er ég með stein sem gefur mér meira jafnvægi.“
Hin alræmda Betty Page

Betty Page var ein af fyrstu opnustúlkum Playboy tímaritsins og er enn ein sú frægasta. Ævi hennar er viðfangsefni leikstjórans Mary Harmon (American Psycho) í The Notorious Betty Page. Á árunum 1950-1957 var Page vinsælasta nektarmódel Bandaríkjanna, en hvarf síðan algjörlega af sjónarsviðinu í þrjátíu ár eða þar til blaðamaður hafði upp á henni. Í ljós kom að hún hafði lent í klandri og var í rannsókn hjá þingnefnd sem var að rannsaka klám þegar hún lét sig hverfa. Ævi hennar eftir það var ekki dans á rósum. Hún vildi lifa eðlilegu lífi, varð trúuð og giftist tvisvar og skildi jafnoft. Dökka hliðin er að hún greindist geðklofi og.þrisvar sinnum stakk hún menn með hnífi og var um tíma vistuð á hæli. Í dag nýtur hún vinsælda, er af mörgum talin eitt af táknum sjötta áratugarins. Hún veitir viðtöl þótt aldrei sé látið uppi hvar hún býr og hún lætur aldrei taka mynd af sér. Gretchen Mol leikur Page. Aðrir leikarar eru Lili Taylor, David Straithairn og Jonathan M. Woodward.

Myndatexti:

Gretchen Mol í hlutverki Betty Page.

Scorsese og DiCaprio

Martin Scorsese er um þessar mundir að ljúka vinnslu við The Departed með Leonardo DiCaprio í aðalhlutverki. Er þetta þriðja samvinnuverkefni þeirra í röð. Fyrri myndirnar eru Gangs of New York og The Aviator. The Departed er endurgerð kínversku myndarinnar Mou gaan dou (Infernal Affairs) sem notið hefur, ásamt tveimur framhaldsmyndum, töluverðra vinsælda í hinum vestræna heimi. Sögusviðið er fært til Boston þar sem lögreglan á í stríði við skipulagðan glæpaflokk. Di Caprio leikur lögreglumann sem laumar sér inn í glæpaklíkuna þar sem hann hittir fyrir glæpamann sem veitir lögreglunni upplýsingar. Tveir einstaklingar sem vinna að samam markmiði en koma úr gjörólíku umhverfi. Matt Damon er mótleikari DiCaprio ásamt Jack Nicholson, sem leikur glæpaforingjann. Aðrir leikarar eru Martin Sheen, Mark Wahlberg, Alec Baldwin, Ray Winstone og Vera Farmiga.

Myndatexti:

Leonardo DiCaprio, Martin Sheen og Mark Wahlberg í The Departed.

Varðmaðurinn

Kiefer Sutherland og Eva Longoria leika í hinum vinsælu sjónvarpsseríum 24 og Desperate Housewives. Þau tóku sér frí frá sjónvarpinu til að leika á móti Michael Douglas í The Sentinel þar sem hann leikur CIA njósnarann Pete Garrison sem leiðir rannsókn þegar grunur leikur á að myrða eigi forseta Bandaríkjanna. Þegar upp kemst að Garrison hafi haldið við forsetafrúna þá er hann kominn í hóp hinna grunuðu og flýr til geta sannað sakleysi sitt. Kim Basinger leikur forsetafrúna, Sutherland fyrrum samstarfsmann Douglas sem er á hælunum á honum og Longoria leikur lögreglukonu. Leikstjóri er Clark Johnson, leikari sem er að feta sig áfram í leikstjórastarfinu og hefur fengist við leikstjórn í þekktum sjónvarpsseríum, en fær hér stóra tækifærið.

Myndatexti:

Michael Douglas á flótta undan samstarfsmönnum sínum í The Sentinel.
Apocalypto

Um þessar mundir er Mel Gibson að ljúka við að leikstýra Apocalypto í Veracruz í Mexíkó. Apocalypto er um margt sérstök kvikmynd og á það sameiginlegt með síðasta leikstjórnarverki Gibsons, Passion of The Christ að ekki er töluð enska í myndinni, heldur er talað indíánamál sem Mayar töluðu fyrr á öldum og í öllum hlutverkum eru óþekktir leikarar. Myndin gerist á ófriðartímum og er spennandi ævintýramynd sem segir sögu af manni sem lendir í miklum hremmingum þegar hann verður viðskila við ættflokk sinn. Í lokin er það trú hans og ást á eiginkonunni sem er yfirsterkari öllum hremmingum. Í Veracruz var smíðað gríðarmikil leikmynd sem innhélt meðal annars sex píramída í fullri stærð og fleira sem minnir á forna byggð indíána í Mexíkó. Mel Gibson hefur nú gefið sviðsmyndina mexíkóska ríkinu til varðveislu og vonast hann til að þar rísi þekkingarmiðstöð fyrir almenning um líf Maya-indíána.

Myndatexti:

Mel Gibson tekur mikla áhættu eina ferðina enn.

Í fótspor Garbo

The Painted Veil er ástarsaga sem gerist á þriðja tug síðustu aldar og eru aðalpersónurnar ungur enskur læknir og eiginkona hans. Þegar myndin hefst eru þau nýkomin til Hong Kong þar sem fljótlega kemur í ljós að ekki er allt sem sýnist í hjónabandinu. Á meðan eiginmaðurinn er að sinna kólerufaraldri á meginlandinu heldur eiginkonan við framapotara í stjórnmálum. Líf hennar breytist snögglega þegar hún fer með eiginmanninum í sjúkravitjun. Eftir það einbeitir hún sér að hjálparstarfinu. The Painted Veil er gerð eftir skáldsögu Somersets Maughams. Var hún fyrst kvikmynduð 1934 með Gretu Garbo í aðalhlutverki. Það er Naomi Watts sem stígur í fótspor Garbo. Mennina í lífi hennar leika Edward Norton og Liev Schreiber. Þess má geta að náin kynni tókust með Watts og Schreiber meðan á tökum stóð og er ekki séð fyrir endann á þeim kynnum.

Myndatexti:

Naomi Watts leikur eiginkonuna í The Painted Veil.

Góði hirðirinn

Robert De Niro hefur aðeins leikstýrt einni kvikmynd, The Bronx Tale (1992). Hann bætir um betur á þessu ári. Í desember verður frumsýnd The Good Shepherd sem hann leikstýrir. Hún gerist í seinni heimstyrjöldinni og segir frá James Wilson sem gengur til liðs við nýstofnaða leyniþjónustu, CIA. Hann er uppblásinn af föðurlandsást og saklaus þegar kemur að svikum og prettum sem einkenna starfsemi leyniþjónustunnar. Í ljós kemur að það er ekki alltaf óvinurinn sem er skotmarkið og veldur það honum miklum sálarkvölum. Hann missir þó ekki móðinn og verður einhver dyggasti fulltrúinn í CIA, en það kostar sitt. Matt Damon leikur njósnarann. Í öðrum hlutverkum eru Angelina Jolie, Robert De Niro, Joe Pesci og Alec Baldwin. Þegar De Niro hefur lokið við The Good Shepherd tekur við First Man, þar sem hann leikur milljónamæring sem hættir í viðskiptum til að geta einbeitt sér að kosningabaráttu eiginkonunnar, sem vill verða forseti Bandaríkjanna. Meryl Streep leikur eiginkonuna.

Myndatexti.

Angelina Jolie og Matt Damon í hlutverkum sínum í The Good Shepherd.
The Lake House

Í sinni fyrstu Hollywood mynd, The Lake House, er óhætt er að segja að argentínski leikstjórinn Alejandro Agresti fari inn á hála braut. Myndin, sem hann endurgerir eftir Suður Kóreönsku myndinni Siworae, er rómantíska ástarmynd en harla óvenjuleg. The Lake House er á slóðum sem nánast eingöngu þekkjast í vísindaskáldsögum og gerist samtímis á árunum 2004 og 2006. Aðalpersónurnar tvær eru í nánu bréfasambandi daglega og tvö ár eru engin fyrirstaða. Er því um tímaflakk að ræða sem ekki er mjög erfitt er að gera sannfærandi í vísindaskáldskap en er heldur ótrúverðugt þegar um „raunsæja“ ástarsögu er að ræða.

Agresti tekst samt að halda vel á spilunum og þó vissulega sé myndin ósannfærandi og einfalt að sjá nokkur atriði sem ekki ganga upp þá rennur hún ljúflega í gegn og ósjálfrátt fær maður áhuga á aðalpersónunum tveimur Alex Wyler (Keanu Reeves) og Kate Forster (Sandra Bullock), sem eru einmana manneskjur, sem ekki hafa enn fundið sinn tilgang í lífinu og grípa hvert hálmstrá sem býðst. Í þessu tilfelli kemur fræið í gegnum póstkassa við hús sem stendur við vatn.

Þegar Wyler flyst í húsið árið 2004 finnur hann bréf frá fyrri leigjenda, sem aðvarar hann við fótsporum og kassa sem fylgir húsinu. Wyler finnur hvorugt, sem skiljanlegt er þar sem síðar kemur í ljós að bréfið er skrifað 2006. Upphefst nú sérstakt samband þar sem allra leiða er leitað við að hittast í rauntíma, en tekst ekki í mörgum tilraunum, aðallega vegna þess að þá myndi ýmislegt annað riðlast eins og þeir þekkja vel til sem séð hafa myndir á borð við Time Machine og Timecop svo einhverjar tímaflakksmyndir séu nefndar. Agresti lætur það samt ekki hindra sig í að ná ásættanlegum endi fyrir rómantískar sálir og má segja að hann hafi að nokkru leyti eyðilagt stemninguna sem hann

nær upp í myndinni með „viðunandi endi“, í stað þess að láta tímann hafa sinn gang.

Líklegt er að lítið hefði farið fyrir The Lake House ef Agresti hefði ekki fengið tvær Hollywood stjörnur Keanu Reeves og Söndru Bullock til að leika aðalhlutverkin. Bæði hafa mikla útgeislun sem fleytir þeim í gegnum léttvæg hlutverk og gerir það að verkum að The Lake House hefur visst aðdráttarafl og gerir hana að miðlungsskemmtun sem öllum, sem líta björtum augum á tilveruna, ætti að líða vel yfir.

Leikstjóri: Alejandro Agresti. Handrit: David Auburn eftir handriti Eun-Jeong Kim. Kvikmyndataka: Alar Kivilo. Tónlist: Rachel Portman. Leikarar: Keanu Reeves, Sandra Bullock, Christopher Plummer og Dylan Walsh. 105 mín.

Hilmar Karlsson
Keeping Mum

Ég var að rifja upp eftir að hafa horft á gráglettinn breskan húmor í Keeping Mum, hvað langt er síðan kvikmyndahúsin í höfuðborginni hafa sýnt annað en bandarískar kvikmyndaframleiðslu á almennum sýningum. Ekki tókst mér að staðsetja það í huganum, en sjálfsagt var það í lok vetrar. Þetta einhæfa úrval kvikmynda sem okkur er boðið uppá er nánast óþolandi fyrir alla þá fjölmörgu kvikmyndaáhugamenn sem vilja sjá eitthvað annað en Hollywoodmyndir þar sem lögmálið er að græða mikla peninga. Af nógu er að taka eins og kom kannski best fram á lista yfir þær kvikmyndir sem sýndar voru á nýliðinni kvikmyndhátíð í Cannes.

Hvað um það, Keeping Mum er bragðbætir í votviðrasama sumarveðráttuna, sem gerir fáa glaða. Betri breskar gamanmyndir hafa litið dagsins ljós, en húmorinn er til staðar, gálgahúmor að þessu sinni í kvikmynd sem sver sig í ætt við frábærar gamanmyndir á borð við Ladykillers og Cold Comfort Farm, þar sem öldruð kona er örlagavaldurinn.

Satt best að segja bjóst ég við farsakenndari kvikmynd, þar sem í einu aðalhlutverkinu er Rowan Atkinson, sem við öll þekkjum sem hrakafallabálkinn Mr. Bean. Svo er ekki og er leikur Atkinsons er óvanalega jarðbundinn í Keeping Mum. Aðeins í einu atriði þar sem hann bregður sér í stöðu markvarðar í bæjarliðinu tekur Atkinson nokkur þekkt afbrigði.

Það er ekki Atkinson sem lætur ljós sitt skína hvað bjartast í Keeping Mum heldur gæðaleikkonurnar Maggie Smith og Kristin Scott Thomas. Smith leikur „þá gömlu“, morðingja, sem hefur verið megnið af lífinu á geðsjúkrahúsi, en kemur prestsfjölskyldu, sem er með allt niður um sig, til hjálpar og breytir lífi þeirra til hins betra. Um aðferðirnar verður ekki

fjallað nánar.

Kristin Scott Thomas leikur húsmóðurina, aðþrengda eiginkonu, sem langar í ástarsamband með golfkennara sínum. Hún gerir sér grein fyrir því að það mun vera erfitt í 57 manna bæjarfélagi þar sem hún er prestsfrúin. Leikur Scott Thomas og Smith er frábær og sérstaklega samleikur þeirra. Hann lyftir myndinni upp yfir miðlungsplan þar sem sagan sjálf er frekar fyrirsjáanleg og húmorinn þekktur og í einstaka tilfellum misheppnaður, sérstaklega þegar Patrick Swayze, í hlutverki golfkennarans, á í hlut. Það verður að segjast að Swayze er eins og fiskur á þurru landi innan um bresku leikarana.

Keeping Mun er ekki nema miðlungs gamanmynd, þegar miðað er við það besta frá Bretum, en er samt sem áður kærkomin þægindi fyrir heilabúið sem er búið að þola yfirgengilegan hávaða frá tæknifabrikku Hollywood það sem af er sumars.

Leikstjóri: Niall Johnson. Handrit: Richard Russo og Niall Johnson. Kvikmyndataka: Gavin Finney. Tónlist: Dickon Hincliffe. Leikarar: Rowan Atkinson, Kristin Scott Thomas, Maggie Smith og Patrick Swayze. 103 mín.

Hilmar Karlsson